Die Sophia Charlotte Verhaal: Misterieuse Karakters
Ons derde Sophia is 'n donker perd. Niemand kan haar onthou nie. Ons oudste lewende bron van inligting was nog nie eers gebore teen die tyd dat ons Sophia dood is nie. Al wat sy weet is dat sy (ons Sophia)'n baie hartseer lewe gehad het.
Ons weet nie hoe sy lyk nie, of hoe sy was nie. Al wat ons weet is dat sy in 1876 gebore is op Oshoek in Ermelo en dat sy dood is en begrawe is op ons (nou al bekende) Roodepoort. Sy is begrawe reg langs ouma Feitjie in 1915. Sy is in dieselfde jaar dood as haar jonger sussie Ellie. Ellie is langs haar ouma Elsje begrawe, ook op Roodepoort. Hennie het reeds 3 kinders gehad teen die tyd wat hy met Sophia getrou het. Daarna het sy nog 8 kinders van haar eie gehad.
Toe kry ek die foto. Dit is beslis my oupagrootjie Salmon Botha en oumagrootjie Kate Scheepers regs op die foto. Hulle troudatum is 14 Desember 1903. Wat ek uitgevind het op wikitree deur Wilhelm Pretorius is dat oupagrootjie Salmon saam met sy broer Piet op dieselfde dag getrou het. Piet het op die plaas Grootlaagte geboer en Salmon het verskeie plase gehad, die een wat ons die beste ken is Roodepoort. Regs agter is verseker Biel (Schalk Willem) Scheepers, Gideon Scheepers se broer. Maar WIE is links agter??
Kan dit ons Sophia Charlotte wees wie met Hendrik Liebenberg getrou het?
Hier is 'n foto wat geneem is jare later (1934) op oupa Koos Scheepers se verjaardag op Roodepoort. (Die huisie in die agtergrond is die een wat ons gekry het laas toe ons op Roodepoort was!)
As dit Hendrik en Sophia is op die troufoto, het Hendrik (of Hennie, soos hy genoem is) nogsteeds dieselfde hoed gehad!